Comayagua
Store norske leksikon,Geografi,Verdens geografi,Nord- og Mellom-Amerika,Honduras’ geografi
Comayagua er en by i sentrale Honduras ved elven Humuya, 80 kilometer nordvest for hovedstaden Tegucigalpa. Byen har 108 850 innbyggere (INEH, 2019), og utgjør hovedstaden i provinsen med samme navn. Comayagua er et handelssenter med produksjon av sko, sement og keramikk. Som landets tidligere hovedstad har byen mange bygninger fra den spanske kolonitiden.
Historie I førkolumbisk tid var området bebodd av lenca-folk. I 1537 ble Comayagua anlagt av spanierne, og konkurrerte lenge med Tegucigalpa om hvilken by som skulle være landets hovedstad. Politisk og økonomisk rivalisering mellom de to byene pågikk gjennom hele kolonitiden. Først i 1880 ble hovedstaden i den selvstendige republikken Honduras flyttet til Tegucigalpa.I tillegg til spansk katedral fra 1715, fire kirker fra 1500-tallet og et tidligere universitet fra 1632 – det første i Mellom-Amerika – har byen mange ruiner fra prekolumbisk tid. Les mer i Store norske leksikon Honduras' geografi Honduras' befolkning Honduras' historie